12ê tebaxe de aktîvîteyêka Şaredarîya Dêrsimî de nuştox Haydar Beltanî semedê Seyîd Rizayî wina vatbi: ''Ey 1916 ra heta 1936 bêmabên dewlete reyde pêvînayîşî kerdî, key o nêşi lajê xo erşawitî. Ey qetî xo ver nêda.''
Wekîlê HDPyî yê Dêrimî Alîcan Onluyî derheqê vateyanê Beltanî de eşkerayîye daye. Onluyî îfade kerd ke Terteleyê Dêrsimî yê 37-38î hetê dewlete ra bi hawayêkê plankerde û organîzeyî amebi kerdene, netîceya ci de Seyîd Riza, embazê ey û bi des hezaran merdimî ameybî qetilkerdene.
Onluyî da zanayene ke  84 serrî yo derheqê Terteleyê Dêrsimî de senaryoyî nusîyenê û vat: ''Nê senaryoyan ra oyo yewin vano ke Dêrsim de serewedaritişê kanwazan estbi. Kesayetanê nîjadperestan ê sey Umît Zîlelîyî zî Seyîd Riza sey 'xaîn' pênase kerd û polîtîkayê asîmîlasyon, qirkerî pawitî. Hetê bînî ra tay kesanê ke qaşo sosyalîst ê kerd ke xoverdayîş û têkoşînê Seyîd Rizayî û şarê Dêrsimî pûç bikerê.
Haydar Beltanî Seyîd Riza sey 'hemkarê dewlete' mojnayo û xoverdayîşê şarê Dêrsimî zî sey 'pêkewtişê zereyî' pênase kerdo.  Dewleta ke pê senaryoyanê verênan ser nêkewta kewta peyê senaryoyanê neweyan.
Heyfo ke aktîvîteyêka Şaredarîya Dêrsimî de nîqaşê winasênî qewimîyayê. Ganî dezgeh û kesayetê Dêrsimî na babete de hîna baldar bibê. Ma wayîrê xoverdayîşê tarîxî yê Seyîd Riza, embazanê ey û şarê Dêrsimî vejîyenê. Ma do qetî Seyîd Riza, embazanê ey xo vîr a nêkerê.''
